MT Il-Ġurnal Uffiċjali ta’ l-Unjoni Ewropea 197

REGOLAMENT TAL-KUNSILL (KE) Nru 2053/2004

tat-22 ta' Novembru 2004

li jestendi d-dazju definittiv kontra d-dumping impost bir-Regolament (KE) Nru 964/2003 fuq l-importazzjonijiet ta' tagħmir ta' tubi jew ta' pajpijiet, tal-ħadid jew l-azzar, li jkunu ġejjin mir-Repubblika tal-Poplu taċ-Ċina, għall-importazzjonijiet ta' tagħmir ta' tubi jew pajpijiet, tal-ħadid jew tal-azzar, li jkunu ġew kunsinnjati mill-Indoneżja, kemm jekk ikunu ddikjarati li ġejjin mill-Indoneżja u kemm jekk le

IL-KUNSILL TA' L-UNJONI EWROPEA,

Wara li kkunsidra t-Trattat li jistabbilixxi l-Komunità Ewropea,

Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni minn importazzjonijiet li huma l-oġġett ta' dumping minn pajjiżi li mhumiex membri tal-Komunità Ewropea (1)(ir-“Regolament bażiku”), u l-aktar l-Artikolu 13 tiegħu,

Wara li kkunsidra l-proposta sottomessa mill-Kummissjoni wara l-konsultazzjoni li saret mal-Kumitat Konsultattiv,

Billi:

A. IL-PROĊEDURA

1. Il-Miżuri eżistenti

(1) Wara r-reviżjoni ta' għeluq iż-żmien, bir-Regolament (KE) Nru 964/2003 (2)(“ir-Regolament oriġinali”), il-Kunsill kien impona, inter alia, dazju definittiv ta' kontra' d-dumping ta' 58,6 % fuq l-importazzjonijiet ta' tagħmir ta' tubi jew pajpijiet (għajr tagħmir fondut (cast fittings), flanġi u tagħmir bil-kamin) tal-ħadid jew l-azzar (li ma jinkludix stainless steel), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li jaqa' taħt il-kodiċi NM ex 7307 93 11 (kodiċi TARIC 7307931199), ex 7307 93 19 (kodiċi TARIC 7307931999), ex 7307 99 30 (kodiċi TARIC 7307993098) u ex 7307 99 90 (kodiċi TARIC 7307999098) u li jkunu ġejjin mir-Repubblika Popolari taċ-Ċina (“PRC”).

2. Il-Bidu

(2) Il-Kummissjoni kellha għad-dispożizzjoni tagħha biżżejjed xhieda prima facie li l-miżuri ta' kontra' d-dumping fuq l-importazzjonijiet ta' ċertu tagħmir ta' tubi jew pajpijiet li kienu ġejjin mill-PRC kienu qed jinkisru billi jiġu trasportati u b'dikjarazzjoni ta' oriġini mhux korretta mill-Indoneżja. Xhieda biżżejjed għall-ftuħ tal-proċeduri rigward l-Indoneżja setgħet tinkiseb biss mill-Kummissjoni, b'inkjesta ma' l-awtoritajiet tad-dwana ta' Stat Membru, li wera li l-oġġetti ma kinux ġejjin mill-Indoneżja. Għalhekk, il-Kummissjoni ddeċidiet li tibda fuq inizjattiva tagħha stess stħarriġ skond l-Artikolu 13 tar-Regolament bażiku.

(3) Skond ċertu stħarriġ li kien sar matul l-2003 mill-awtoritajiet tad-dwana ta' Stat Membru, inkisbet xhieda prima facie, li wriet b'mod speċjali li dwar l-importazzjonijiet f'dak l-Istat Membru, nstabu prattiċi ta' ġarr ta' merkanzija li kienet iddikjarata li ġejja mill-Indoneżja, iżda li fil-fatt kienet inġarret u kienet ġejja mill-PRC. Skond it-tagħrif ta' l-Eurostat, l-importazzjonijiet iddikjarati li kienu ġejjin mill-Indoneżja f'dan l-Istat Membru kienu jirrappreżentaw żewġ terzi ta' l-importazzjonijiet kollha li kienu ddikjarati li ġejjin mill-Indoneżja fil-Komunità matul is-sena 2003. Iż-żieda sostanzjali fl-importazzjonijiet, wara li daħlu fis-seħħ il-miżuri kontra l-bejgħ bi prezz irħas minn dak tas-suq fuq l-importazzjonijiet ta' tagħmir ta' tubi jew pajpijiet li kienu ġejjin mill-PRC uriet li kien hemm bidla fl-għamla tal-kummerċ. Għal din il-bidla ma kienx hemm raġuni serja jew ġustifikazzjoni ekonomika għajr l-eżistenza tad-dazji kontra d-dumping minn dak tas-suq fuq tagħmir ta' tubi jew pajpijiet li kienu ġejjin mill-PRC.

(4) Fl-aħħarnett, kien jidher li l-effetti tar-rimedju tad-dazji eżistenti kontra d-dumping minn dak tas-suq fuq l-importazzjonijiet ta' tagħmir ta' tubi jew pajpijiet li kienu ġejjin mill-PRC kienu qed jidgħajjfu kemm f'termini ta' kwantitajiet u kemm f'termini ta' prezzijiet. Kien jidher ukoll li l-bejgħ bi prezz irħas minn dak tas-suq kien qed isir f'rabta mal-valuri normali li kienu ġew stabbiliti qabel għat-tagħmir ta' tubi jew pajpijiet li kien ġej mill-PRC.

(5) Għalhekk, fuq inizjattiva tagħha stess il-Kummissjoni tat bidu għal stħarriġ skond ir-Regolament (KE) Nru 396/2004 (3) (“ir-Regolament tal-bidu ta' l-istħarriġ”) dwar l-allegat qerq fil-miżuri kontra d-dumping minn dak tas-suq li kienu ġew imposti fuq it-tagħmir ta' tubi jew pajpijiet li kien ġej mill-PRC, minħabba li kienu qed isiru importazzjonijiet ta' tagħmir ta' tubi jew pajpijiet ikkunsinnati mill-Indoneżja, kemm jekk dawn kienu qed jiġu ddikjarati li ġejjin mill-Indoneżja jew le. Skond l-Artikoli 13(3) u 14(5) tar-Regolament bażiku, il-Kummissjoni ordnat lill-awtoritajiet tad-dwana biex mill-4 ta' Marzu 2004 dawn jibdew jirreġistraw l-importazzjonijiet ta' tagħmir ta' tubi jew pajpijiet li kienu qed jiġu kkunsinnati mill-Indoneżja, kemm jekk dawn kienu qed jiġu ddikjarati li ġejjin mill-Indoneżja jew le, taħt il-kodiċi tan-NM ex 7307 93 11 (kodiċi TARIC 7307931193), ex 7307 93 19 (kodiċi TARIC 7307931993), ex 7307 99 30 (kodiċi TARIC 7307993093) u ex 7307 99 90 (kodiċi TARIC 7307999093). Il-Kummissjoni avżat lill-awtoritajiet tal-PRC u ta' l-Indoneżja dwar il-bidu ta' l-istħarriġ.

3. L-Istħarriġ

(6) Kienu ntbagħtu kwestjonarji lill-produtturi/esportaturi fil-PRC (ma kien hemm l-ebda produtturi magħrufa fl-Indoneżja) kif ukoll lill-impurtaturi fil-Komunità magħrufa mill-Kummissjoni mill-istħarriġ li kien wassal għall-impożizzjoni tal-miżuri preżenti fuq l-importazzjoni ta' tagħmir ta' tubi jew pajpijiet li kien ġej mill-PRC (“l-istħarriġ ta' qabel”). Il-partijiet interessati kienu ngħataw l-opportunità biex jagħtu l-ideat tagħhom bil-miktub u li jitolbu għal smigħ fiż-żmien stabbilit fir-Regolament tal-bidu ta' l-istħarriġ.

(7) L-ebda produttur jew esportatur fil-PRC ma wieġeb għall-kwestjonarju u l-ebda produtturi jew esportaturi fl-Indoneżja m'għamlu lilhom infushom magħrufa jew inkella wieġbu għall-kwestjonarju. Il-Kummissjoni rċeviet tliet tweġibiet għall-kwestjonarju li ntbagħtu minn impurtaturi tal-Komunità li ma kellhom xejn x'jaqsmu. Wieħed mill-importaturi ma kkooperax aktar.

4. Il-Perjodu ta' l-istħarriġ

(8) Il-perjodu ta' l-istħarriġ kopra l-perjodu bejn l-1 ta' Jannar 2003 sal-31 ta' Diċembru 2003 (“PS”). Id-data mis-sena 2000 sat-tmiem tal-PS kienet intużat biex ikun mistħarreġ it-tibdil li sar fl-għamla tal-kummerċ.

B. IR-RIŻULTATI TA' L-ISTĦARRIĠ

1. Kunsiderazzjonijiet ġenerali/il-grad ta' kooperazzjoni

(a) L-Indoneżja

(9) L-ebda produtturi jew esportaturi ta' tagħmir ta' tubi jew pajpijiet li kienu ġejjin mill-Indoneżja ma kkooperaw fl-istħarriġ. L-awtoritajiet ta' l-Indoneżja ma taw l-ebda tagħrif żejjed. Il-Kummissjoni għamlitha ċara lill-awtoritajiet ta' l-Indoneżja li n-nuqqas ta' kooperazzjoni seta' jwassal biex ikun jgħodd l-Artikolu 18 tar-Regolament bażiku. Tliet impurtaturi li ma kellhom x'jaqsmu xejn wieġbu għall-kwestjonarju. Wieħed minn dawk li wieġbu għall-kwestjonarju, li ma ta l-ebda tagħrif biex tkun żgurata l-eżistenza tal-qerq, ma ċċarax in-nuqqasijiet li l-Kummissjoni kienet semmiet f'ittra ta' nuqqas li din kienet bagħtet bħala reazzjoni għat-tweġiba tal-kwestjonarju tal-bidu, u għalhekk dan kien iddikjarat bħala li mhux jikkoopera. L-importazzjonijiet taż-żewġ impurtaturi l-oħra kienu jirrappreżentaw 5,5 % ta' l-importazzjonijiet kollha li kienu ddikjarati li ġejjin mill-Indoneżja matul il-PS. B'mod ġenerali, wieħed jista' jagħlaq billi jgħid li ma kien hemm l-ebda kooperazzjoni mill-produtturi waqt li kien hemm ftit li xejn kooperazzjoni mill-impurtaturi.

(b) Il-PRC

(10) L-ebda produtturi jew esportaturi Ċiniżi ma kkooperaw fl-istħarriġ.

(11) Il-Kummissjoni għamlitha ċara li n-nuqqas ta' kooperazzjoni minn dawn il-kumpanniji seta' jwassal biex ikun jgħodd l-Artikolu 18 tar-Regolament bażiku.

2. Il-Prodott ikkonċernat u l-prodott li jixxiebah

(12) Il-prodott ikkonċernat mill-allegat qerq huwa t-tagħmir ta' tubi jew pajpijiet (għajr tagħmir fondut, flanġi jew tagħmir bil-kamin) tal-ħadid jew l-azzar (li ma jinkludix stainless steel), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li bħalissa huwa kklassifikat fil-kodiċi NM ex 7307 93 11 (kodiċi TARIC 7307931193), ex 7307 93 19 (kodiċi TARIC 7307931993), ex 7307 99 30 (kodiċi TARIC 7307993093) u ex 7307 99 90 (kodiċi TARIC 7307999093).

(13) Minħabba l-livell baxx ħafna ta' kooperazzjoni, wieħed jista' jikkonkludi li t-tagħmir ta' tubi jew pajpijiet li kienu esportati lejn il-Komunità mill-PRC u dawk ikkunsinnati mill-Indoneżja kellhom l-istess karatteristiċi fiżiċi u kimiċi u kellhom ukoll l-istess użi. Għalhekk, dawn qed jitqiesu bħala prodotti li jixxiebhu fit-tifsira ta' l-Artikolu 1(4) tar-Regolament bażiku.

3. Il-bidla fl-għamla tal-kummerċ

(14) Kif intqal fuq, ix-xhieda prima facie ssuġġeriet li l-bidla fl-għamla tal-kummerċ kienet bdiet mill-ġarr u minn dikjarazzjoni mhux korretta marbuta ma' l-oriġini tal-prodott. Dan minħabba l-fatt li l-importazzjonijiet kienu ġew iddikjarati li kienu ġejjin mill-Indoneżja, waqt li kien hemm xhieda li l-oġġetti kienu fil-fatt ġejjin mill-PRC.

(15) Minħabba li l-ebda kumpannija Indoneżjana ma kkooperat fl-istħarriġ, l-esportazzjonijiet mill-Indoneżja lejn il-Komunità kellhom jiġu stabbiliti fuq il-bażi tal-fatti magħrufa skond l-Artikolu 18 tar-Regolament bażiku. It-tagħrif ta' l-Eurostat, li kien l-aktar wieħed xieraq li kien disponibbli f'sitwazzjoni bħal din, għalhekk intuża biex ikunu stabbiliti l-prezzijiet ta' l-esportazzjoni u l-kwantitajiet li nġarru mill-Indoneżja lejn il-Komunità.

(16) L-importazzjonijiet ta' tagħmir ta' tubi jew pajpijiet iddikjarati li kienu ġejjin mill-Indoneżja żdiedu minn 0 tunnellati fis-sena 2000 għal 866 tunnellata fil-PS. Dawn l-importazzjonijiet mill-Indoneżja kienu bdew f'Jannar tas-sena 2002, fi żmien meta l-istħarriġ ta' qabel kien għadu għaddej. L-importazzjonijiet fil-Komunità ta' tagħmir ta' tubi jew pajpijiet mill-PRC żdiedu minn 44 tunnellata fis-sena 2000 għal 287 tunnellata fil-PS. Madankollu, din iż-żieda fl-esportazzjonijiet mill-PRC għandha tinqara flimkien mal-livell ta' l-esportazzjonijiet li nkiseb fil-perjodu in kwistjoni ta' l-istħarriġ oriġinali (4). Fil-fatt, il-volum ta' l-esportazzjonijiet Ċiniżi fil-PS kien inqas minn 10 % tal-volum esportat fil-perjodu in kwistjoni ta' l-istħarriġ oriġinali. Fid-dawl ta' dan t'hawn fuq, u fin-nuqqas ta' kull xhieda kuntrarja, instab li l-importazzjonijiet ikkunsinnati mill-Indoneżja kienu qed jikkumpensaw għal xi ftit mill-importazzjonijiet ta' qabel mill-PRC.

4. Raġuni jew ġustifikazzjoni ekonomika mhux suffiċjenti

(17) Fin-nuqqas ta' kooperazzjoni mill-partijiet kollha fl-Indoneżja u l-PRC, u fin-nuqqas ta' kull xhieda kuntrarja, wieħed jista' jagħlaq billi jgħid li, meta titqies il-koinċidenza fiż-żmien ma' l-istħarriġ ta' qabel li wasslet għad-dħul fis-seħħ tal-miżuri preżenti, il-bidla fl-għamla tal-kummerċ bdiet mill-eżistenza tad-dazju kontra l-bejgħ bi prezz irħas minn dak tas-suq aktar milli minn kull raġuni suffiċjenti jew ġustifikazzjoni ekonomika oħra fit-tifisra ta' l-Artikolu 13(1), it-tieni sentenza tar-Regolament bażiku.

(18) Għalhekk, wieħed jikkonkludi li l-ebda raġuni suffiċjenti ma setgħet tkun stabbilita dwar il-bidla fl-għamla tal-kummerċ jekk mhux l-evażjoni tad-dazji preżenti kontra d-dumping minn dak tas-suq fuq l-importazzjonijiet ta' tagħmir ta' tubi jew pajpijiet li kienu ġejjin mill-PRC.

5. Id-dgħufija ta' l-effetti ta' rimedju tad-dazju f'termini ta' prezzijiet u/jew il- kwantitajiet tal-prodotti li jixxiebhu

(19) Ibbażat fuq l-analiżi ta' l-andament tal-kummerċ, instab li l-bidla fl-għamla ta' l-importazzjonijiet tal-Komunità hija marbuta mal-fatt li kien hemm fis-seħħ il-miżuri kontra d-dumping minn dak tas-suq. L-importazzjonijiet iddikjarati li kienu ġejjin mill-Indoneżja ma kinux jeżistu sa Jannar tas-sena 2002. Wara dik id-data l-importazzjonijiet li kienu ddikjarati li ġejjiin mill-Indoneżja żdiedu sew u laħqu mat-866 tunnellata matul il-PS. Dan il-volum jirrappreżenta madwar 1,7 % tal-konsum tal-Komunità matul il-PS ta' l-istħarriġ ta' qabel.

(20) Fejn għandhom x'jaqsmu l-prezzijiet tal-prodotti kkunsinnati mill-Indoneżja u fin-nuqqas ta' kooperazzjoni mill-esportaturi u ta' kull xhieda kuntrarja oħra, it-tagħrif ta' l-Eurostat wera li l-prezzijiet medji ta' l-esportazzjoni mill-Indoneżja matul il-PS kienu ferm iktar baxxi mill-prezzijiet medji ta' l-esportazzjoni li kienu ġew stabbiliti għall-PRC fl-istħarriġ ta' qabel. Għalhekk dawn kienu ferm aktar baxxi mill-prezzijiet ta' l-industrija tal-Komunità. Kien ġie stabbilit li matul il-PS il-prezzijiet medji ta' l-esportazzjoni mill-Indoneżja kienu madwar 34 % inqas mill-prezzijiet medji ta' l-esportazzjoni mill-PRC.

(21) Fuq il-bażi ta' dan t'hawn fuq, wieħed jista' jagħlaq billi jgħid li l-bidla fl-andamenti tal-kummerċ, flimkien mal-prezzijiet verament baxxi ta' l-esportazzjoni mill-Indoneżja kien qed idgħajfu l-effetti tar-rimedju tal-miżuri kontra d-dumping minn dak tas-suq, kemm f'termini ta' kwantitajiet u kemm tal-prezzijiet tal-prodotti li jixxiebhu.

6. Xhieda dumpingta' fir-rigward tal-valuri normali li kienu stabbiliti qabel għall-prodotti li jixxiebhu

(22) Biex ikun stabbilit jekk setgħetx tinstab xhieda ta' dumping fir-rigward tal-prodott ikkonċernat li kien qed jiġi esportat lejn il-Komunità mill-Indoneżja matul il-PS, il-prezzijiet ta' l-esportazzjoni stabbiliti fuq il-bażi tat-tagħrif ta' l-Eurostat intużaw skond l-Artikolu 18 tar-Regolament.

(23) L-Artikolu 13(1) tar-Regolament bażiku jitlob li jkun hemm xhieda dumping fir-rigward tal-valuri normali li kienu ġew stabbiliti qabel għall-prodotti li jixxiebhu. Fl-istħarriġ ta' qabel, it-Tajlandja nstabet li kienet l-aħjar pajjiż li kellha ekonomija ta' suq tixbah ħafna lil dik tal-PRC biex ikun stabbilit il-valur normali.

(24) Biex ikun hemm paragun ġust bejn il-valur normali u l-prezz ta' l-esportazzjoni, saru provvedimenti, f'għamla ta' aġġustamenti, għad-differenzi li kienu qed jaffetwaw il-prezzijiet u l-kumparabbiltà tal-prezz. Dawn l-aġġustamenti saru skond l-Artikolu 2(10) tar-Regolament bażiku b'rabta mal-ġarr u l-assikurazzjoni. Fin-nuqqas ta' kull tagħrif ieħor marbut ma' dawn il-fatturi, it-tagħrif użat fl-istħarriġ ta' qabel intuża wkoll.

(25) Skond l-Artikoli 2(11) u 2(12) tar-Regolament bażiku, il-paragun ta' valur normali b'medja mwieżna kif stabbilit fl-istħarriġ ta' qabel u l-medja mwieżna tal-prezzijiet ta' l-esportazzjoni matul il-PS ta' din l-investigazzjoni, imfissra bħala persentaġġ tal-prezz CIF fit-territorju tal-Komunità, dazju mhux imħallas, wera li kien hemm bejgħ bi prezz irħas minn dak tas-suq għall-importazzjonijiet ta' tagħmir ta' tubi jew pajpijiet li kienu qed jiġu kkunsinnati mill-Indoneżja. Il-marġinu ta' bejgħ bi prezz irħas minn dak tas-suq li nstab, imfisser bħala persentaġġ tal-prezz CIF fit-territorju tal-Komunità, dazju mhux imħallas, kien ta' 60,5 %.

Ċ. Il-MIŻURI

(26) Minħabba l-qerq li nstab fit-tifsira ta' l-Artikolu 13(1) tar-Regolament bażiku, il-miżuri preżenti kontra d-dumping minn dak tas-suq fuq l-importazzjoni tal-prodott ikkonċernat li ġej mill-PRC għandhom ikunu estiżi għall-istess prodott li jkun ġie kunsinnat mill-Indoneżja, kemm jekk dan ikun iddikjarat li ġej mill-Indoneżja jew le.

(27) Id-dazju estiż għandu jkun dak stabbilit fl-Artikolu 1(2) tar-Regolament oriġinali.

(28) Skond l-Artikoli 13(3) u 14(5) tar-Regolament bażiku, li jipprovdu li l-miżuri kollha li jiġu estiżi għandhom japplikaw għall-importazzjonijiet irreġistrati mid-data tar-reġistrazzjoni, id-dazju kontra l-bejgħ bi prezz irħas minn dak tas-suq għandu jinġabar minn fuq l-importazzjonijiet ta' tagħmir ta' tubi jew pajpijiet li jkunu ġew ikkunsinnati mill-Indoneżja, u li jkunu daħlu fil-Komunità taħt ir-reġistrazzjoni imposta bir-Regolament tal-bidu ta' l-istħarriġ.

(29) Il-qerq qed iseħħ barra l-Komunità. L-Artikolu 13 tar-Regolament bażiku waqt li għandu l-għan li jiġġieled il-prattika tat-tidwir mingħajr ma jolqot lill-operaturi li jistgħu juru li m'humiex involuti f'dawn il-ħidmiet, m'għandux dispożizzjoni speċifika li tipprovdi biex dawk il-prodotturi li juru li m'humiex involuti f'tali ħidmiet jiġu ttrattati mod ieħor. Għalhekk, jidher meħtieġ li tiddaħħal possibilità għal dawk il-produtturi li ma bigħux il-prodott ikkonċernat għall-esportazzjoni matul il-PS u li m'għandhomx x'jaqsmu ma' dawk l-esportaturi jew produtturi li huma suġġetti għad-dazju kontra d-dumping, biex dawn jitolbu eżenzjoni mill-miżuri fuq dawn l-importazzjonijiet. Il-produtturi kkonċernati li jistgħu jikkunsidraw li jagħmlu talba għall-eżenzjoni minn dan id-dazju estiż jistgħu jkunu mitluba jimlew kwestjonarju biex il-Kummissjoni tkun tista' tistabbilixxi jekk tkunx tista' tingħata din l-eżenzjoni. Din l-eżenzjoni tista' tingħata wara li tkun saret valutazzjoni ta', per eżempju, is-sitwazzjoni tas-suq tal-prodott ikkonċernat, il-ħila tal-produzzjoni u l-użu tal-ħila, l-akkwist, il-bejgħ u l-probabbiltà ta' prattika li dwarhom ma jkunx hemm raġuni biżżejjed jew ġustifikazzjoni ekonomika, kif ukoll ix-xhieda ta' bejgħ bi prezz irħas minn dak tas-suq. Normalment, il-Kummissjoni tista' tagħmel żjarat ta' verifika fuq il-post. It-talba għandha tiġi indirizzata lill-Kummissjoni kemm jista' jkun malajr, bit-tagħrif rilevanti kollu, l-aktar dwar kull bidla fil-ħidmiet tal-kumpannija li jkunu marbuta mal-produzzjoni u l-bejgħ.

(30) L-impurtaturi xorta jistgħu jgawdu mill-eżenzjoni tar-reġistrazzjoni jew tal-miżuri sakemm l-importazzjonijiet tagħhom ikunu saru mingħand esportaturi li jkunu ngħataw din l-eżenzjoni, u sakemm dawn ikunu skond l-Artikolu 13(4) tar-Regolament bażiku.

(31) Fejn tingħata eżenzjoni, il-Kummissjoni, wara li tkun ikkonsultat il-Kumitat Konsultattiv, għandha tipproponi li ssir emenda f'dan ir-Regolament kif xieraq. Wara, l-eżenzjonijiet kollha li jingħataw għandhom jiġu mmonitorjati biex tkun żgurata l-konformità mal-kundizzjonijiet stabbiliti f'dan.

D. PROĊEDURA

(32) Il-partijiet interessati kienu mgħarrfa dwar il-fatti essenzjali u l-kunsiderazzjonijiet li fuq il-bażi tagħhom il-Kunsill ħaseb li jestendi d-dazju definittiv kontra l-bejgħ bi prezz irħas minn dak tas-suq li hemm fis-seħħ, u kienu wkoll ingħataw l-opportunità biex jagħtu l-kummenti tagħhom. Il-Kunsill ma rċieva l-ebda kummenti li setgħu iwasslu għal xi bdil fil-konklużjonijiet imsemmija fuq,

ADOTTA DAN IR-REGOLAMENT:

Artikolu 1

1. Id-dazju definittiv kontra d-dumping impost bir-Regolament tal-Kunsill (KE) Nru 964/2003 fuq l-importazzjonijiet ta' tagħmir ta' tubi jew pajpijiet (għajr tagħmir fondut, flanġi jew tagħmir bil-kamin), tal-ħadid jew l-azzar (li ma jinkludix stainless steel), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li jaqgħu taħt il-kodiċi NM ex 7307 93 11 (kodiċi TARIC 7307 93 11 99), ex 7307 93 19 (kodiċi TARIC 7307 93 19 99), ex 7307 99 30 (kodiċi TARIC 7307 99 30 98) u ex 7307 99 90 (kodiċi TARIC 7307 99 90 98) u li jkun ġejjin mir-Repubblika Popolari taċ-Ċina qed ikun hawnhekk estiż għall-importazzjonijiet ta' tagħmir ta' tubi jew pajpijiet (għajr tagħmir fondut, flanġi u tagħmir bil-kamin), tal-ħadid jew l-azzar (li ma jinkludix stainless steel), b'dijametru ta' barra li ma jkunx aktar minn 609,6 mm, ta' għamla użata għall-issaldjar tarf ma' tarf jew għanijiet oħrajn, li bħalissa huma kklassifikati fil-kodiċi NM ex 7307 93 11 (kodiċi TARIC 7307 93 11 93), ex 7307 93 19 (kodiċi TARIC 7307 93 19 93), ex 7307 99 30 (kodiċi TARIC 7307 99 30 93) u ex 7307 99 90 (kodiċi TARIC 7307 99 90 93), u li ġew ikkunsinnati mill-Indoneżja, kemm jekk dawn ikunu ddikjarati li ġejjin mill-Indoneżja u kemm jekk le.

2. Id-dazju estiż bil-paragrafu 1 ta' dan l-Artikolu għandu jinġabar fuq l-importazzjonijiet irreġistrati skond l-Artikolu 2 tar-Regolament tal-Kummissjoni (KE) Nru 396/2004 u l-Artikoli 13(3) u 14(5) tar-Regolament tal-Kunsill (KE) Nru 384/96.

3. Id-dispożizzjonijiet li hemm fis-seħħ dwar id-dazji doganali għandhom japplikaw.

Artikolu 2

1. It-talbiet għall-eżenzjoni mid-dazju estiż bl-Artikolu 1 għandhom isiru bil-miktub f'waħda mil-lingwi uffiċjali tal-Komunità, u għandhom ikunu ffirmati minn persuna awtorizzata li tirrappreżenta lill-applikant. It-talba għandha tintbagħat fl-indirizz li ġej:

Il-Kummissjoni Ewropea Direttorat-Ġenerali għall-Kummerċ Direttorat B J-79 5/16 B – 1049 Brussels Fax (32 2) 295 65 05 Telex COMEU B 21877.

2. Il-Kummissjoni, wara li tkun ikkonsultat lill-Kumitat Konsultattiv, tista' tawtorizza, b'deċiżjoni, li dawk l-oġġetti impurtati li ma jkunux jidhru li qed iduru mad-dazju kontra d-dumping impost bir-Regolament (KE) Nru 964/2003, ikunu eżentati mid-dazju estiż bl-Artikolu 1 ta' dan ir-Regolament, u tipproponi li dan ir-Regolament jiġi emendat kif xieraq.

Artikolu 3

L-awtoritajiet tad-dwana qed ikunu ordnati biex ma jkomplux jirreġistraw l-importazzjonijiet, li kienet ġiet stabbilita skond l-Artikolu 2 tar-Regolament (KE) Nru 396/2004.

Artikolu 4

Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, nhar it-22 ta' Novembru 2004. Għall-Kunsill Il-President B. R. BOT

(1) ĠU L 56, 6.3.1996, p. 1. Regolament kif emendat l-aħħar bir-Regolament (KE) Nru 461/2004(ĠU L 77,13.3.2004, p. 12).

(2) ĠU L 139, 6.6.2003, p. 1. Regolament kif emendat l-aħħar bir-Regolament (KE) Nru 1496/2004(ĠU L 275, 25.8.2004, p. 3).

(3) ĠU L 65, 3.3.2004, p. 10.

(4) Regolament tal-Kunsill (KE) Nru 584/96 (ĠU L 84, 3.4.1996, p. 1). Regolament kif emendat l-aħħar bir-Regolament (KE) Nru. 778/2003 (ĠU L 144, 8.5.2003, p. 1).